b'\n_START_ARTICLE_\nLlu\xc3\xads Bru i Masip\xc3\xb3\n_START_SECTION_\nTraject\xc3\xb2ria\n_START_PARAGRAPH_\nComen\xc3\xa7\xc3\xa0 a jugar a futbol el 1909 a un equip no federat. El 1910 fitx\xc3\xa0 pel FC Internacional, d\'on sorgiren grans jugadors com Josep Samitier o Ramon Torralba. Inicialment jugava com a mig esquerre, fins que el 1912, en un partit on faltava el porter ell ocup\xc3\xa0 aquesta posici\xc3\xb3 al terreny de joc. La seva actuaci\xc3\xb3 fou tan bona que des d\'aleshores sempre jug\xc3\xa0 de porter. El 1913 fitx\xc3\xa0 pel RCD Espanyol, on fou campi\xc3\xb3 de Catalunya de segons equip, fins que el 7 de desembre de 1913 debut\xc3\xa0 amb el FC Barcelona. Defens\xc3\xa0 els colors del FC Barcelona entre els anys 1913 i 1919, on disput\xc3\xa0 un total de 219 partits, arribant a ser capit\xc3\xa0. Amb el Barcelona guany\xc3\xa0 dos campionats de Catalunya i fou finalista del d\'Espanya. Una de les seves actuacions m\xc3\xa9s recordades fou durant un partit del Campionat d\'Espanya de 1916 que enfront\xc3\xa0 el Bar\xc3\xa7a i el Reial Madrid a semifinals. El partit acab\xc3\xa0 amb empat a sis gols per\xc3\xb2 el Bar\xc3\xa7a fou castigat amb tres penals en contra dels quals Bru n\'atur\xc3\xa0 dos. Tamb\xc3\xa9 foren recordats els versos que li dedicaren a Bilbao despr\xc3\xa9s d\'una gran actuaci\xc3\xb3 del porter: Al mism\xc3\xadsimo San Pedro / le puede llamar de t\xc3\xba / en funciones de portero / el catal\xc3\xa1n Luis Bru._NEWLINE_Amb l\'arribada de Ricard Zamora al club, Bru abandon\xc3\xa0 el Bar\xc3\xa7a el 1919. El dia 19 d\'octubre fou objecte d\'un homenatge, juntament amb Eduard Reguera, per part del FC Barcelona en un partit de futbol que enfront\xc3\xa0 aquest club amb el FC Espanya que finalitz\xc3\xa0 amb empat a 2 gols. A continuaci\xc3\xb3 jug\xc3\xa0 de nou a l\'Internacional, tot i que disput\xc3\xa0 cinc partits amistosos amb el Barcelona fins al 1921. El 1922 fitx\xc3\xa0 pel FC Badalona on acab\xc3\xa0 la seva traject\xc3\xb2ria. Fou sis cops internacional amb Catalunya. El 1929 se celebr\xc3\xa0 un festival d\'homenatge a Llu\xc3\xads Bru, qui patia una greu malaltia, amb diverses proves atl\xc3\xa8tiques i un partit de futbol en el qual el Barcelona venc\xc3\xa9 una selecci\xc3\xb3 catalana per 2 a 1._NEWLINE_Fou el primer porter a Espanya que jugava a "l\'estil angl\xc3\xa8s", que consistia a blocar la pilota en lloc d\'allunyar la pilota a cops de puny i de peu. Esdevingu\xc3\xa9 un gran porter i fou l\'iniciador d\'una escola que proporcion\xc3\xa0 a Catalunya la primacia a l\'estat en la formaci\xc3\xb3 de grans porters de futbol, com foren Pere Gibert, Llu\xc3\xads Re\xc3\xb1\xc3\xa9 o m\xc3\xa9s tard Ricard Zamora. A m\xc3\xa9s del futbol, Bru destac\xc3\xa0 en el m\xc3\xb3n de l\'atletisme arribant a ser campi\xc3\xb3 de Catalunya dels 110 metres tanques l\'any 1917.'